מו"פ מדבר וים המלח

מו"פ מדבר וים המלח (לשעבר מרכז מדע ים המלח והערבה) הוא מרכז מו"פ יישומי אזורי, הפועל באזור ים-המלח, הערבה והר הנגב. מטרתו העיקרית היא להוות מרכז מחקר מוביל בתחומים מגוונים תוך ניצול המאפיינים הייחודיים של האזור שבו הוא פועל ומתן מענה לצורכי הפיתוח של האזור. המרכז הוקם על ידי משרד המדע והמועצות האזוריות במרחב ופועל בחסות אקדמית של אוניברסיטת בן-גוריון בנגב, כמוסד ללא כוונת רווח. למרכז וועד מנהל המורכב מנציגי הרשויות המקומיות ונציגים מהאקדמיה.

היסטוריה

המרכז הוקם בגלגולו הראשון כמו"פ קטן בים המלח בשנת 2006 בשם "מרכז מדע ים המלח והערבה" ומנה חוקרים בודדים. כחלק ממהלך לאיחודם של גופי המחקר הקטנים בפריפריה שיזם משרד המדע הטכנולוגיה, אוחד המרכז עם המו"פ האקולוגי בחצבה והוקמה שלוחת חבל אילות בשנת 2007 על ידי מנהלו הראשון חנן גינת. בשנת 2012 צורפו חוקרים ממצפה רמון ובשנת 2017 הוכרה מצפה רמון כשלוחה רשמית במרכז המדע. כיום מורכב המרכז מאיחודם של ארבעה מרכזי המו"פ האזוריים.

יעדי המרכז

• לבצע מחקרים יישומיים הממוקדים באזורי ים-המלח, הערבה והר-הנגב, תוך שמירה על ערכי פיתוח בר קיימא.
• להוות מרכז לשיתופי פעולה מדעיים חוצי גבולות.
• ליזום אוריינות מדעית בקרב הקהילה הבוגרת ובקרב התלמידים.
• להוות מוקד למיפוי, פיתוח והפצת הידע הקשור לנושאי ים המלח והערבה, על ידי קידום כנסים, קורסים, פרסומים ועוד.
• לסייע בצמיחת הקהילה המדעית במרחב.
• לקדם תהליכי תיירות במרחב ולסייע ביצירת מנגנוני צמיחה בתחום זה.

מבנה המרכז ותקציבו

פעילות המרכז מתבצעת בארבעה מוקדים:
שלוחת ערבה דרומית- מועצה אזורית חבל אילות. מנהל מדעי –ד"ר אילן סתווי.
שלוחת ערבה תיכונה- מועצה אזורית ערבה תיכונה. מנהלת מדעית - ד"ר שרית אשכנזי-פוליבודה.
שלוחת ים המלח- מועצה אזורית תמר ומועצה אזורית מגילות ים המלח. מנהל מדעי – ד"ר גיא כהן.
שלוחת מצפה רמון- מועצה מקומית מצפה רמון. מנהלת מדעית ד"ר ירון פינצי.
משרדי מטה מרכז המדע ממוקמים במכון מחקר ים המלח, בסמוך למרכז המבקרים מצדה של רשות הטבע והגנים.
לאור המרחק הפיזי הרב בין השלוחות, המפוזרות על כ-20% משטחה של מדינת ישראל, נוצרה הלכה למעשה רשת רב-תחומית המאגדת את המחקר לאורכו ורוחבו של הנגב מורד יריחו בצפון, אילות בדרום ומצפה רמון בהר הנגב. רשת זו מקיימת מחקר יישומי של מרחב ים המלח, הערבה והר הנגב על ידי 30 חוקרים בעלי תואר דוקטור, עוזרי מחקר ותלמידי מחקר. המחקרים מתמקדים בהבנת תופעות ייחודיות המתקיימות בסביבת מדבר יהודה, הנגב, ים המלח והערבה. דגש מיוחד ניתן על קיום מחקרים יישומיים שיוכלו להביא לפיתוח אזורי הפריפריה המדבריים, לעודד התיישבות, פיתוח כלכלי, קידום תיירות ומצוינות בחינוך. במסגרת זו חוקרים הנקלטים במו"פ מחויבים להתגורר או להעתיק את מקום מגוריהם למרחבי הפעילות, במטרה לעודד מעורבות פעילה ועידוד ההתיישבות בפריפריה הגאוגרפית של הנגב.
עמותת המו"פ נתמכת על ידי משרד המדע והטכנולוגיה, הרשויות המקומיות (מועצה מקומית מצפה רמון, מועצה אזורית חבל אילות, מועצה אזורית ערבה תיכונה, מועצה אזורית תמר ומועצה אזורית מגילות ים המלח), קרן יק"א, רשויות הניקוז ערבה וים המלח, ומענקי מחקר תחרותיים.

מכון מחקר ערבה תיכונה

שלוחת ערבה תיכונה ממוקמת בחצבה בסמוך למרכז מבקרים על שם ויידור. במרכז מעבדה לפאלאונתולוגיה בהובלת שרית אשכנזי-פוליבודה, מעבדה לבוטניקה של צמחי מדבר בהובלת ד"ר רבקה (רבקי) אופירר, ומעבדה ביולוגית בהובלת ד"ר ניבה בלום.
בחצבה ממוקמת חממת ערבה המשמשת זרוע חינוכית למרחב כולו. במכרז החינוכי ישנה פעילות ענפה בהקשר של יצירה מבוססת טכנולוגיה.
מנהלת השלוחה: ד"ר שרית אשכנזי-פוליבודה.

מכון מחקר חבל אילות

שלוחת חבל אילות ממוקמת בצומת יטבתה בסמוך לבניין המועצה האזורית חבל אילות. השלוחה פועלת במבנה מחקר משולב עם מינהלת האנרגיה האזורית אילת אילות. במקום מעבדה אקולוגית ומעבדה לבחינת כלים באנרגיה מתחדשת.
מנהל שלוחת חבל אילות: ד"ר אילן סתווי, אקולוג.

מכון מחקר ארץ המכתשים (מצפה רמון)

שלוחת מצפה רמון במרכז מדע ים המלח והערבה היא גוף מחקר ופיתוח מוביל בארץ המכתשים. המרכז ממוקם במצפה רמון וכולל חוקרים בתחומים גאולוגיה, הידרולוגיה, אקולוגיה, אנתרופולוגיה ומחקרי חברה וחינוך סביבתי. צוות המחקר מונה 5 חוקרים בעלי תואר דוקטור, 7 עוזרי מחקר וצוות מנהלה. המרכז יוזם ומקדם מיזמים מקומיים, ארציים ובינלאומיים בתחומי חינוך, קהילה, חקלאות עירונית ותיירות ובהם: גיאופארק ארץ המכתשים, פלטפורמה סביבתית חברתית ארוכת טווח (LTSER), תחנת מחקר אקולוגית ארוכת טווח (LTER), היערכות למצבי חירום, כיתה מדברית מתוקשבת במדעי כדור הארץ, חקלאות עירונית מדברית,, פיתוח תיירות ציורי סלע ושימור מורשת תרבותית.
שלוחת מצפה רמון במרכז מדע ים המלח והערבה הוקמה בשנת 1990 כמרכז מדע רמון (גוף עצמאי). בשנת 2010 הוחל תהליך האיחוד לתוך מו"פ מדבר וים המלח. בינואר 2017 הוכרה השלוחה באופן רשמי.
מנהל השלוחה: ד"ר ירון פינצי, גאולוג.